ΓΕΝΙΚΗ ΔΙΕΥΘΥΝΣΗ ΤΗΛΕΟΡΑΣΗΣ

ΔΙΕΥΘΥΝΣΗ ΑΠΟΔΗΜΟΥ ΕΛΛΗΝΙΣΜΟΥ

ERT World

ΤΗΛ. 210 6092614-6

E-mail: ertworld@ert.gr

**Αγ. Παρασκευή, 28 Μαΐου 2021**

**Δελτίο Τύπου**

Ογδόντα χρόνια συμπληρώνονται φέτος από τη Μάχη της Κρήτης, μίας από τις σημαντικότερες μάχες του Β΄ Παγκόσμιου Πολέμου.

Η ERT World θυμάται και τιμά το κορυφαίο αυτό ιστορικό γεγονός της νεότερης Ελληνικής Ιστορίας, τους αγωνιστές και τη Μεγαλόνησο, μεταδίδοντας το **Σάββατο 29 Μαΐου** και την **Κυριακή 30 Μαΐου 2021** τέσσερις αφιερωματικές εκπομπές.

**ΣΑΒΒΑΤΟ 29/05/2021**

**21:30 ΟΙ ΚΑΛΥΚΕΣ ΤΟΥ ΛΟΦΟΥ**

***ΑΦΙΕΡΩΜΑ ΣΤΗ ΜΑΧΗ ΤΗΣ ΚΡΗΤΗΣ***

Μια μικρή ιστορία από τη Μάχη της Κρήτης…

«Μια ιστορική προσωπικότητα για την Κρήτη κι ένας ήρωας της Αντίστασης, ο **Θεόδωρος Καλλίνος,** έφυγε από τη ζωή σε ηλικία 100 ετών. Ο Θεόδωρος Καλλίνος, ο καπετάνιος του ΕΛΑΣ και του ΔΣΕ, ο επονομαζόμενος και Αμάρμπεης υπήρξε θρυλική μορφή για τη Μάχη της Κρήτης, καθώς ηγήθηκε ενός λόχου στη μοναδική νικηφόρα μάχη του Ελληνικού Στρατού με τους Γερμανούς αλεξιπτωτιστές, στο ύψωμα του Κοψά».

Ο ερευνητής και ιστορικός **Κωστής Μαμαλάκης**, αποκαλύπτει τη συγκλονιστική ιστορία του Θεόδωρου Καλλίνου, αξιωματικού του Ελληνικού Στρατού την περίοδο του Β΄ Παγκόσμιου Πολέμου.

**Αφήγηση – έρευνα:** Κώστας Μαμαλάκης

**Σενάριο- σκηνοθεσία:** Γιώργος Μπακόλας

**24:00  ΙΣΤΟΡΙΚΟΙ ΠΕΡΙΠΑΤΟΙ** «H Μάχη της Κρήτης» (Ε)

***ΑΦΙΕΡΩΜΑ ΣΤΗ ΜΑΧΗ ΤΗΣ ΚΡΗΤΗΣ***

«Περισσότεροι από 10.000 νεκροί. Ανάμεσά τους, Έλληνες στρατιώτες, Κρήτες εθελοντές, άμαχος πληθυσμός, Βρετανοί οπλίτες και Γερμανοί αλεξιπτωτιστές. Αυτός είναι ο τραγικός απολογισμός της Μάχης της Κρήτης, μιας δεκαήμερης πολεμικής σύγκρουσης άνευ προηγουμένου. Μια μάχη με πολλά και ιδιαίτερα χαρακτηριστικά, κορυφαίο εκ των οποίων ήταν η εθελοντική λαϊκή συμμετοχή στην πρώτη γραμμή του πυρός.

Ο διδάκτωρ Κοινωνιολογίας του Πανεπιστημίου Κρήτης και ειδικός στα θέματα του Β΄ Παγκόσμιου Πολέμου και της Εθνικής Αντίστασης, **Βαγγέλης Τζούκας,** μας ξεναγεί σε ένα μεγάλο οδοιπορικό που ξεκινά από τα πεδία προσγείωσης των Γερμανών αλεξιπτωτιστών στο **Μάλεμε,** τον **Πλατανιά,** το**Καστέλι Κισσάμου** και καταλήγει στις πόλεις του **Ηρακλείου,** των **Χανίων** και του **Ρεθύμνου,** όπου χιλιάδες ηρωικοί Κρήτες αντιστάθηκαν μέχρι τελευταίας ρανίδας αίματος στην ωμή βία των ναζί…». Παράλληλα, στην εκπομπή παρουσιάζονται οι μαρτυρικοί τόποι της **Κανδάνου** και του **Κοντομαρίου** στο νομό Χανίων και των **Περιβολιών Ρεθύμνου,** όπου εκτελέστηκαν εκατοντάδες άμαχοι, ως αντίποινα στη συμμετοχή των ντόπιων στη «Μάχη της Κρήτης».

**Παρουσίαση-αρχισυνταξία:** Πιέρρος Τζανετάκος

**Σκηνοθεσία:** Έλενα Λαλοπούλου

**Διεύθυνση φωτογραφίας**: Γιώργος Πουλίδης

**Διεύθυνση παραγωγής**: Ελένη Ντάφλου

**01:00 Η ΜΗΧΑΝΗ ΤΟΥ ΧΡΟΝΟΥ** «Κοντομαρί. Η πρώτη εκτέλεση αμάχων στην Ευρώπη» (Ε)

***ΑΦΙΕΡΩΜΑ ΣΤΗ ΜΑΧΗ ΤΗΣ ΚΡΗΤΗΣ (ΤΑ ΑΝΤΙΠΟΙΝΑ)***

Η σφαγή στο **Κοντομαρί** υπήρξε μέχρι πριν από λίγα χρόνια ένα άγνωστο έγκλημα του στρατού κατοχής και αποκαλύφθηκε μετά την τεκμηρίωση

του φιλμ ενός στρατιωτικού φωτογράφου, ο οποίος ακολουθούσε το μοιραίο Γερμανικό τάγμα που πήρε μέρος στην φονική μάχη του Μάλεμε και στη συνέχεια μπήκε στο Κοντομαρί για να κυνηγήσει Νεοζηλανδούς στρατιώτες και Κρητικούς μαχητές.

Η «Μηχανή του Χρόνου» αναζητεί τα αιματοβαμμένα ίχνη της Βέρμαχτ και παρουσιάζει την πραγματική ιστορία των αμάχων των Χανίων, που ο φωτογραφικός φακός κατέγραψε τις τελευταίες στιγμές της ζωής τους, πριν πέσουν νεκροί από τα πυρά του Γερμανικού εκτελεστικού αποσπάσματος.
Ανάμεσα στις μαρτυρίες ξεχωρίζει αυτή του Χρήστου Παπαδάκη, ο οποίος επέζησε της εκτέλεσης επειδή βγήκε από την γραμμή του θανάτου την τελευταία στιγμή. Τη Γερμανική εκδοχή των γεγονότων δίνουν δύο αλεξιπτωτιστές, ο Έρβιν Κουρκόφσκι και ο Έμριχ Γκόντφριντ, που πολέμησαν στο Μάλεμε. Αποκαλυπτική είναι η ιστορία που διηγείται ο Νεοζηλανδός ανθυπολοχαγός Χάντον Βίβιαν Ντόλαλντ, ο οποίος περιγράφει πώς κατέρριψε έξω από το Κοντομαρί ένα αεροπλάνο με Γερμανούς στρατιώτες»

**Παρουσίαση:** Χρίστος Βασιλόπουλος

**ΚΥΡΙΑΚΗ 30/05/2021**

**24:00 Η ΜΗΧΑΝΗ ΤΟΥ ΧΡΟΝΟΥ** «Κάνδανος: Το χωριό που εκθεμελίωσε η Βέρμαχτ» (Ε)

***ΑΦΙΕΡΩΜΑ ΣΤΗ ΜΑΧΗ ΤΗΣ ΚΡΗΤΗΣ (ΤΑ ΑΝΤΙΠΟΙΝΑ)***

Το χωριό **Κάνδανος** κοντά στα Χανιά, όπου σε μάχες έχασαν τη ζωή τους αρκετοί Γερμανοί, ήταν το πρώτο χωριό στην Ευρώπη, το οποίο έκαψαν ολοσχερώς, προσπάθησαν να εκθεμελιώσουν κάθε πέτρα οικήματος και απαγόρευσαν στους κατοίκους να επιστρέψουν στα σπίτια τους όσο διαρκούσε η Κατοχή.

Η «Μηχανή του Χρόνου» έκανε ενδελεχή έρευνα για την τιμωρία όσων διέπραξαν εγκλήματα πολέμου στη Κρήτη. Οι υπεύθυνοι δεν λογοδότησαν ποτέ. Ο πτέραρχος Στουντέντ καταδικάστηκε σε μόλις

πέντε χρόνια φυλάκιση, ενώ μεταπολεμικά έγινε σύμβουλος του Γερμανού καγκελάριου Αντενάουερ.

Ο αντικαταστάτης του στην Κρήτη, στρατηγός Αντρέ, ενώ αρχικά είχε καταδικαστεί σε τέσσερις φορές ισόβια, αφέθηκε ελεύθερος τη δεκαετία

του ΄50 έπειτα από έντονες πιέσεις που δέχθηκε η Ελλάδα, από την πλευρά της Γερμανίας.

**Παρουσίαση:** Χρίστος Βασιλόπουλος